Členské štáty musia do roku 2022 dokončiť modernizáciu svojich troch vnútroštátnych systémov, popri vývoznej zložke vnútroštátneho systému pre osobitné colné režimy, ktorá je úzko prepojená s transeurópskym automatizovaným systémom vývozu, a preto by mala byť zavedená súčasne s týmto systémom.

Komisia úspešne zmodernizovala alebo zaviedla šesť centrálnych systémov a ďalšie dva centrálne systémy dokončí do 31. decembra 2020. Do konca roka 2020 teda Komisia celkovo dokončí osem zo štrnástich transeurópskych systémov, za ktoré zodpovedá. Zostávajúcich šesť transeurópskych projektov, z ktorých tri sú decentralizované a obsahujú významné zložky, ktoré majú realizovať členské štáty, je na dobrej ceste k dodržaniu lehôt dohodnutých v kontexte CKÚ, pracovného programu CKÚ a viacročného strategického plánu pre colníctvo (ďalej len „VSP-C“) z roku 2019. Činnosti, ktoré dosiaľ Komisia vykonala, predstavujú 62 % z jej prác na vývoji systémov do roku 2025, ako je znázornené na nasledujúcom grafe.

Zástupcovia Komisie a členských štátov sa pravidelne stretávajú, aby zadefinovali a dohodli túto projektovú dokumentáciu pre každý transeurópsky systém, pričom súčasťou tohto procesu sú systematické konzultácie s obchodnou komunitou prostredníctvom kontaktnej skupiny pre obchod. Veľkou výzvou je zabezpečiť, aby existujúce systémy naďalej hladko fungovali, kým sa nové systémy vyvíjajú, a zabezpečiť hladký IT prechod z existujúcich systémov na modernizované systémy. Je to absolútne nutné preto, aby neboli prerušené obchodné a colné operácie.

·Surveillance 3 podľa CKÚ – SURV3 (modernizácia): cieľom je modernizovať existujúcu databázu, v ktorej sa zaznamenávajú a centralizujú všetky obchodné údaje EÚ (dovoz a vývoz) každodenne poskytované vnútroštátnymi colnými orgánmi, aby sa zosúladila s požiadavkami CKÚ. Táto modernizácia existujúceho systému bola úspešne zavedená v októbri 2018. Úplná realizácia tohto projektu si však vyžaduje zavedenie modernizovaného systému dovozu a vývozu v členských štátoch (pozri ďalšie projekty).

·Záväzná informácia o nomenklatúrnom zatriedení tovaru podľa CKÚ – ZINZ (modernizácia): cieľom je zosúladiť dávno zriadenú databázu obsahujúcu všetky záväzné informácie o nomenklatúrnom zatriedení tovaru, ktoré boli vydané colnými orgánmi členských štátov, s pravidlami CKÚ. Kroky 1 a 2 boli dokončené v októbri 2017. V druhej fáze došlo k oneskoreniu o dva štvrťroky počas fázy rozpracúvania. Celkové plánovanie však naďalej zodpovedalo cieľu a systém EZINZ zosúladený s CKÚ bol dokončený v októbri 2019. To zahŕňalo aj vytvorenie prístupu k tomuto systému prostredníctvom colného portálu EÚ pre obchodníkov.

Dva transeurópske centrálne systémy, ktoré by podľa článku 278 ods. 1 CKÚ mali byť dokončené do 31. decembra 2020, sú:

·Schválené hospodárske subjekty podľa CKÚ – AEO (modernizácia): cieľom je zlepšiť pracovné procesy týkajúce sa žiadostí a povolení v procese udeľovania statusu AEO pri zohľadnení legislatívnych zmien v rámci CKÚ. Fáza 1 bola dokončená 5. marca 2018 a prvá časť fázy 2 bola dokončená 1. októbra 2019 vrátane nových požiadaviek CKÚ, pokiaľ ide o elektronické podávanie žiadostí cez colný portál EÚ pre obchodníkov a o zmeny týkajúce sa procesu vydávania rozhodnutí. Druhá časť fázy 2 (následné postupy) je plánovaná na 16. decembra 2019.

·Informačné hárky pre osobitné colné režimy podľa CKÚ – INF (nový): vývoj nového systému na podporu a racionalizáciu procesov správy údajov a elektronickej manipulácie s údajmi, ako sa vyžaduje v súvislosti s colnou formalitou známou ako osobitné colné režimy. Technické špecifikácie boli dokončené 30. júna 2018. Neboli zistené žiadne riziká pre zavedenie systému do 1. júna 2020.

Tri systémy členských štátov, ktoré majú byť podľa článku 278 ods. 2 CKÚ zavedené do 31. decembra 2022, sú tieto:

·Oznámenie o príchode (NA), Oznámenie o predložení tovaru (PN) a Dočasné uskladnenie (TS) podľa CKÚ (modernizácia): definovanie automatizácie procesov na vnútroštátnej úrovni, pokiaľ ide o oznámenie o príchode dopravného prostriedku, predloženie tovaru a vyhlásenia na dočasné uskladnenie, podľa opisu v CKÚ, a podpora harmonizácie naprieč všetkými členskými štátmi, pokiaľ ide o výmenu údajov medzi obchodníkmi a colnými orgánmi. Belgicko založilo iniciatívu spolupráce s 12 ďalšími členskými štátmi, ktoré prejavili záujem, s cieľom pripraviť špecifikácie. Tím expertov, spolufinancovaný z programu Colníctvo 2020, bude naďalej dodávať príslušnú technickú dokumentáciu. Zatiaľ nedošlo k žiadnym oneskoreniam. Na riziko oneskorení však upozornili viaceré členské štáty vo svojich informáciách o národných plánoch a dosiahnutom pokroku.

·Vnútroštátne systémy dovozu podľa CKÚ – NIS (modernizácia): cieľom je implementácia všetkých procesov a požiadaviek na údaje vyplývajúcich z CKÚ, ktoré sa týkajú dovozu. Členské štáty musia ako prvý krok k dokončeniu týchto systémov vypracovať technické špecifikácie na svojej úrovni. Informovali Komisiu, že práce na týchto špecifikáciách prebiehajú a mali by byť dokončené v rôznych lehotách až do 1. júla 2021. Zatiaľ neboli hlásené žiadne oneskorenia, pokiaľ ide o lehotu do roku 2022.

·Osobitné colné režimy podľa CKÚ – SP (modernizácia): cieľom je harmonizácia a uľahčenie osobitných colných režimov (colné uskladňovanie, konečné použitie, dočasné použitie a aktívny a pasívny zušľachťovací styk). Členské štáty budú musieť zaviesť do svojich vnútroštátnych systémov všetky zmeny v rámci CKÚ vyžadované pre tieto osobitné colné režimy. Prvá (vývozná) zložka systému SP bude zavedená v súlade s vnútroštátnym projektom Automatizovaný systém vývozu (AES) podľa CKÚ a ako jeho súčasť (s lehotou do roku 2025), zatiaľ čo druhá (dovozná) zložka bude súčasťou modernizácie vnútroštátnych systémov dovozu (s lehotou do roku 2022). Päť členských štátov začalo pracovať na technických špecifikáciách pre zložku 1. Päť členských štátov dokončilo technické špecifikácie pre zložku 2, zatiaľ čo ďalších osem na nich ešte pracuje. Nové funkcie, nová štruktúra údajov a prechodné obdobie, to všetko prispieva k zložitosti tohto projektu. Okrem toho môžu vzniknúť oneskorenia v dôsledku vzájomných závislostí s projektom AES a modernizáciou vnútroštátnych systémov dovozu. Zatiaľ sa neprejavili žiadne riziká a prvá lehota je teraz stanovená do roku 2022.

Šesť transeurópskych projektov so špecifickou architektúrou, ktoré si vyžadujú v niektorých prípadoch kombináciu centrálnych a vnútroštátnych zložiek alebo prepojenie na vnútroštátny systém a niekedy pozostávajú z viacerých fáz alebo zložiek projektu a ktoré majú byť podľa článku 278 ods. 3 CKÚ zavedené do 31. decembra 2025, tvorí:

·Riadenie záruk podľa CKÚ – GUM (nový): cieľom tohto systému je prideľovanie a riadenie celkových colných záruk v reálnom čase v celej EÚ, ktoré obchodníci skladajú, ak existuje riziko, že clá by sa nemuseli zaplatiť. Dokončenie technických špecifikácií je plánované do 30. septembra 2022 pre zložku 1 projektu, ktorá súvisí s transeurópskym systémom GUM, a do 30. novembra 2024 pre zložku 2 projektu, ktorá súvisí s vnútroštátnym systémom riadenia záruk. Projekt sa nedávno začal.

·Modernizácia systému kontroly dovozu podľa CKÚ – ICS 2 (modernizácia): cieľom je posilnenie bezpečnosti a ochrany dodávateľského reťazca prostredníctvom zlepšenia kvality údajov, archivovania údajov, dostupnosti údajov a výmeny údajov vo vzťahu k oznámeniam pred príchodom („predbežné colné vyhlásenia o vstupe“) a súvisiacim informáciám týkajúcim sa rizík a kontroly. Technické špecifikácie boli dokončené 30. júna 2018, takže práca pokračuje a nie sú hlásené žiadne riziká oneskorenia. Projekt bude dodaný v troch častiach, čo umožní realizovateľný prechod podľa spôsobu dopravy.

·Dôkaz o statuse Únie podľa CKÚ – PoUS (nový): tento systém bude slúžiť na uchovávanie, správu a vyhľadávanie vyhlásení, ktoré poskytujú obchodníci na preukázanie statusu Únie, pokiaľ ide o ich tovar. Tento projekt môže byť zavedený centrálne alebo vnútroštátne, ale mnohé členské štáty výslovne vyjadrili zámer používať centrálny systém vyvinutý Európskou komisiou. Vzhľadom na vzájomnú závislosť medzi zavedením colného zoznamu tovaru podľa CKÚ ako dôkazu o statuse Únie a implementáciou európskej jednotnej námornej platformy má projekt dve fázy, aby sa predišlo nezrovnalostiam a znížili riziká. Členské štáty, ktoré uprednostňujú zavedenie zložky systému vnútroštátne, hlásili, že vzhľadom na počiatočné štádium projektu je ťažké predpovedať, či pri zavádzaní dodržia časový plán uvedený v pracovnom programe.

·Centralizované colné konanie pre dovoz podľa CKÚ – CCI (nový): cieľom tohto systému je koordinovať spracovávanie colných vyhlásení a povoľovanie prepúšťania tovaru medzi príslušnými colnými úradmi, aby hospodárske subjekty mohli centralizovať svoje konania s colnými orgánmi. Systém bude založený na nových vnútroštátnych systémoch dovozu a umožní automatické fungovanie procesu centralizovaného colného konania na európskej úrovni. Funkčné špecifikácie pre fázu 1 systému CCI boli schválené v marci 2019, a projekt tak pokračuje podľa plánu. Technické špecifikácie by mali byť dokončené do 30. septembra 2020 pre fázu 1 a do 30. júna 2022 pre fázu 2.

·Nový počítačový tranzitný systém podľa CKÚ – NCTS (modernizácia): nový počítačový tranzitný systém uvádza existujúci tranzitný systém Únie a spoločný tranzitný systém do súladu s novými požiadavkami CKÚ, zabezpečuje zosúladenie výmen informácií s požiadavkami na údaje podľa CKÚ a modernizáciu a vývoj rozhraní s ostatnými systémami. V prípade fázy 5 NCTS sa zatiaľ neprejavili žiadne oneskorenia, pričom technické špecifikácie boli dokončené v decembri 2019 a projekt v súčasnosti napreduje podľa plánu. Plánom je dokončiť zdôvodnenie projektu pre fázu 6 NCTS (prepojenie s ostatnými systémami) v roku 2020.

·Automatizovaný systém vývozu podľa CKÚ – AES (modernizácia existujúceho transeurópskeho systému, ako aj existujúcich vnútroštátnych systémov vývozu): cieľom je splnenie požiadaviek CKÚ na vývoz a výstup tovaru. Projekt súvisiaci s transeurópskym systémom AES (zložka 1 projektu) zahŕňa zavedenie zjednodušení podľa CKÚ poskytovaných obchodníkom na uľahčenie vývozu tovaru pre európske spoločnosti, napríklad pokiaľ ide o centralizované colné konanie, ako aj zavedenie povinností podľa CKÚ týkajúcich sa lepšieho monitorovania tovaru, ktorý opúšťa colné územie EÚ, s cieľom predchádzať podvodom. Zatiaľ sa neprejavili žiadne oneskorenia, technické špecifikácie pre zložku 1 (transeurópsky systém AES) boli dokončené v decembri 2019 a práca na projekte v súčasnosti napreduje podľa plánu. Technické špecifikácie pre zložku 2 projektu, pokiaľ ide o modernizáciu vnútroštátnych systémov vývozu, by mali byť dokončené do 1. septembra 2022. Členské štáty by mali dokončiť vývoznú zložku svojich systémov pre osobitné colné režimy (pozri vyššie) v rovnakom čase ako systém AES.

Riziká oneskorenia